Figgio de l'imperatô Enrico VI de Hohenstaufen e de Constança d'Atavilla, o fu posto, doppo a morte do poæ e, doppo, da moæ, into 1198, segondo e dispoxiçioin testamentaie de quest'urtima, sotto a tutella de pappa Innoçençio III. Incoronao re de Seçilia za verso a fin de mazzo do 1198, o se trovò in boeia di feüdatai todeschi e normanni che se contendeivan l'influença politica in sce-o regno. Solo into 1206 Innoçençio III o poe' fâse consegnâ Fredrigo che, proclamao maggiorenne, o s'unì in matrimonio into 1209 con Constança d'Aragon. Mentre daprimma l'ea intençion do pappa de impedî in ogni moddo l'union da coroña imperiâ a quella reâ de Seçilia in sce-o cappo de Federigo, e preteize de Otton de Brunswick in sce-o regno normanno, una votta deventao imperatô co l'appoggio do pappa, determinon a scominiga contro quest'urtimo, e l'invio a-i prinçipi de Germania de procede a l'eleçion de un nœuvo sovran. Coscì Federigo, andæto in Germania, o poe' ese elezuo re into 1212 a Francoforte, ma solo doppo a battaggia de Bouvines (1214), inta quæ Otton o fu batuo da Feipo Aogusto de França, so alliao, o l'ariescì a diventâ l'incontrastao padron da coroña germanica.